## La Generalitat facilita a la ciutadania la digitalització de la seua documentació en els punts d’atenció i registre

*** La DGTIC ha instal·lat ja 238 escàners de mà i 875 equips d’impressió multifunció per a facilitar la conversió de documents en paper prèviament a incorporar-los als expedients administratius
* L’acord marc d’impressió, digitalització i còpia permet estalviar 2,9 milions enguany i reduïx un 45 % les pàgines anuals impreses, ja que es passa de 107 milions a 60 amb la contractació centralitzada actual**

La Conselleria d’Hisenda, Economia i Administració Pública està implantant, a través de la seua Direcció General de Tecnologies de la Informació i les Comunicacions, dispositius de digitalització en els punts de registre i d’atenció a la ciutadania de la Generalitat per a facilitar als qui ho necessiten convertir a format digital els seus documents en paper.

Estos equips digitalitzen la documentació per a la compulsa electrònica mitjançant l’aplicació informàtica WebScan, de manera que els documents són incorporats immediatament als expedients administratius corresponents.

Els dispositius han sigut implantats gràcies a l’acord marc d’impressió de la Generalitat, que permet la contractació centralitzada d’equips i servicis d’impressió, digitalització i còpia, així com el seu manteniment i la reposició de material fungible. Estos servicis es poden contractar i estan a la disposició de l’Administració de la Generalitat, el seu sector públic instrumental i altres entitats adherides.

L’acord actual dona continuïtat a les solucions d’impressió derivades de l’antic acord marc, que va possibilitar, per primera vegada, la contractació centralitzada d’estos servicis i va permetre estalviar un 45 % en costos directes i reduir el gasto de 14 a 7,6 milions d’euros, un estalvi de 6,4 milions.

Actualment, el gasto anual és de 4,7 milions, la qual cosa suposa un estalvi de 2,9 milions enfront de l’acord previ, i de 9,3 si es compara amb el model anterior a la contractació centralitzada.

**Menys consum energètic i emissions de CO₂**

A més, l’anterior contractació va introduir un conjunt de millores que va permetre reduir un 48 % el nombre de dispositius en la Generalitat, així com un 32 % les emissions de CO₂ i un 45 % el consum energètic.

Quant a la reducció de l’ús de paper, la transformació digital de tot el sistema va possibilitar reduir un 32 % les pàgines impreses, ja que les pàgines anuals van passar de 107 milions a 73 milions.

Actualment, i sota el nou acord marc, se n’ha continuat reduint l’ús a prop de 60 milions de pàgines anuals impreses, un 45 % menys comparat amb el model no centralitzat.

El nou acord marc d’impressió té una duració de cinc anys i un valor estimat de 23,5 milions d’euros. A més, inclou nous avantatges i beneficis tecnològics, de contractació i mediambientals i amplia la tipologia de dispositius disponibles, ja que permet, fins i tot, la impressió des del telèfon mòbil.

Des de la formalització del contracte en 2021 s’ha prosseguit amb la implantació d’escàners d’ús exclusiu per a l’atenció al públic, de manera que s’han desplegat un total de 238 escàners de mà i 875 equips multifunció (impressió, digitalització i còpia). Fins ara, en total, de l’acord marc ja s’ha tramitat l’entrega de 2.888 dispositius dels més de 3.800 previstos per a diversos usos.

**Entrada i registre digital**

El director general de Tecnologies de la Informació i les Comunicacions, José Manuel García Duarte, ha destacat que estos dispositius “estan ajudant molt a la implantació de l’Administració electrònica, ja que faciliten a la ciutadania els seus tràmits amb la Generalitat, agilitzant-los i incrementant la seguretat en les gestions”.

Segons ha assenyalat García Duarte, “a través d’estos dispositius, la documentació en paper es transforma en còpies digitals autèntiques, la qual cosa dona validesa a la seua tramitació electrònica i permet agilitzar la relació entre la ciutadania i l’Administració amb totes les garanties”.

L’aplicació informàtica Webscan permet escanejar documents i imatges des dels escàners i les impressores multifunció instal·lats en els punts de registre i d’atenció a la ciutadania, i transferir-los als equips del personal empleat públic utilitzant un explorador web.

D’esta manera, l’entrada i el registre de la documentació és digital des del primer moment, i se’n facilita la incorporació als expedients administratius que la requerisquen, per a una gestió més àgil, senzilla i eficient.

A més, estos nous servicis permeten reduir el gasto en desplaçaments i altres càrregues administratives en el futur, ja que l’Administració no necessita sol·licitar a la ciutadania informació i documentació que ja obra en poder seu.

Fecha: 01/06/2024